Saak teen Willem Breytenbach dan in streekhof | Netwerk24
Deur Maygene De Wee 29 Julie 2020 14:41
Willem Breytenbach (55) sal sy eerste verskyning in die streekhof in Kaapstad op 27 Augustus maak.
Die saak van seksuele en onsedelike aanranding teen dié sakeman, oudonderwyser en voormalige Media24-bestuurder is Woensdag finaal in sy afwesigheid in die landdroshof in Kaapstad na die streekhof oorgeplaas.
Daar is tans ses aanklagte van onsedelike aanranding en een van seksuele aanranding teen hom. Nog aanklagte kan egter bygevoeg word.
Willem Breytenbach met een van sy verskynings in die landdroshof in Kaapstad. Foto: Jaco Marais
Die aanklag van onsedelike aanranding word as sodanig beskryf omdat die beweerde daad plaasgevind het voor 2007, toe die Kinderwet aangepas is. As dit ná 2007 gebeur het, sou dit as verkragting beskryf kon word.
Drie van die nuwe aanklagte spruit uit die tydperk toe hy 'n onderwyser aan Grey-kollege in Bloemfontein en aan 'n skool in Riversdal in die Suid-Kaap was. Dié klaers was ten tyde van die beweerde voorvalle almal minderjarige seuns.
Speurders van die Wes-Kaapse eenheid teen gesinsgeweld, kindermishandeling en seksuele oortredings (GKS) het Breytenbach op Dinsdag 3 Desember 2019 in sy sielkundige se spreekkamer in Hartenbos in die Suid-Kaap in hegtenis geneem.